MOZZJONI GĦAL RIŻOLUZZJONI biex tagħlaq id-dibattitu fuq l-istqarrijiet tal-Kunsill u l-Kummissjoni skond l-Artikolu 103(2) tar-Regoli ta' Proċedura f'isem il-Grupp PSE dwar il-Pakistan Riżoluzzjoni tal-Parlament Ewropew dwar il-Pakistan Il-Parlament Ewropew , wara li kkunsidra l-Ftehima ta' Koperazzjoni ta' l-24 ta' Novembru 2001 bejn il-Komunità Ewropea u r-Repubblika Iżlamika tal-Pakistan dwar is-Sħubija u l-Iżvilupp, (imsemmija wkoll bħala l-Ftehima ta' Koperazzjoni tat-tielet ġenerazzjoni), b'mod partikulari l-Artikolu 1 tal-Ftehima li jistipula li 'r-rispett tad-drittijiet tal-bniedem u tal-prinċipji demokratiċi…jikkostitwixxi element essenzjali ta' din il-ftehima' ĠU C17, 22.01.1999, p. wara li kkunsidra d-Dikjarazzjoni Konġunta ta' l-UE u l-Pakistan tat-8 ta' Frar 2007 dwar il-Ftehima ta' Koperazzjoni ta' l-2004, fejn iż-żewġ naħat impenjaw ruħhom favur l-iżvilupp ta' djalogu politiku wiesa' formalizzat li jinkludi, fost ħwejjeġ oħra, il-ġlieda kontra t-terroriżmu, in-non-proliferazzjoni, id-drittijiet tal-bniedem u l-governanza tajba, wara li kkunsidra l-fatt li l-elezzjonijiet parlamentari, provinċjali u presidenzjali għandhom isiru aktar tard din is-sena, wara li kkunsidra ż-żjara ta' delegazzjoni SAARC tal-Parlament Ewropew fil-Pakistan f'Diċembru 2006 u l-laqgħa li saret mal-Ġeneral Musharraf f'Lahore, wara li kkunsidra r-riżoluzzjonijiet preċedenti tiegħu dwar id-drittijiet tal-bniedem u d-demokrazija fil-Pakistan, b'mod partikulari dawk ta' l-10 ta' Frar 2004 ĠU C97E, 22.04.2004, p. 112. u tat-22 ta' April 2004 ĠU C104E, 30.04.2004, p. wara li kkunsidra l-Artikolu 103(2) tar-Regoli ta' Proċedura tiegħu, billi sensiela ta' emendi kostituzzjonali taħt l-amministrazzjoni ta' Musharraf biddlet is-sistema politika tal-Pakistan b'mod sostanzjali, u billi dawn l-emendi rnexxielhom jittrasformaw is-sistema ta' governanza minn sistema parlamentari għal sistema presidenzjali, fejn il-President għandu s-setgħa li jmur kontra jew li jxolji l-parlament, billi s-servizz militari u s-servizz sigriet għad għandhom influenza qawwija fl-politika, fil-gvern u fl-ekonomija tal-Pakistan, sitwazzjoni li hija kontra l-prinċipju tal-pjan direzzjonali għar-restawr tad-demokrazija, li jipprevedi li l-poter għandu jiġi trasferit mingħand il-militar lura għal amministrazzjoni ċivili, billi l-ġrajjiet reċenti, fosthom is-sospensjoni tal-Prim Imħallef tal-Pakistan fid-9 ta' Marzu fuq akkużi ta' kondotta ħażina li għadhom sa issa mhux ippruvati u l-protesti popolari li għadhom qed isiru u li bdew b'riżultat ta' din l-azzjoni, żiedu l-urġenza sabiex jiġu indirizzati l-kwistjonijiet tad-demokrazija u ta' l-istat tad-dritt fil-Pakistan, billi l-aħħar konfronti fil- Moskea l-Ħamra u madwarha, li rriżultaw f'għadd kbir ta' mwiet, huma turija ċara tal-poter tal-moviment ta' l- Iżlamiżmu radikali , u billi l-President Musharraf ma rnexxilux jirreaġixxi b'mod mgħaġġel jew deċiżiv biżżejjed kontra dan il-poter; billi l-Unjoni Ewropea tipprovdi ffinanzjar sostanzjali lill-Pakistan biex jitnaqqas il-faqar u għall-iżvilupp tas-settur soċjali; Iħeġġeġ lill-Gvern tal-Pakistan biex imur lura għas-sistema demokratika billi jsejjaħ elezzjonijiet ħielsa, ġusti u demokratiċi sa l-aħħar tas-sena u jwissi kontra l-impożizzjoni ta' l-istat ta' emerġenza jew ta' miżuri oħra biex jissopprimi l-libertà tal-kelma, ta' l-assoċjazzjoni, ta' l-għaqda u tal-moviment; Iħeġġeġ lill-President Musharraf biex jirrispetta l-kostituzzjoni billi jħalli l-assemblej il-ġodda jsejħu elezzjonijiet presidenzjali u billi jabbanduna l-kariga ta' kap ta' l-armata; Iħeġġeġ lill-armata Pakistana biex tippermetti ritorn lejn id-demokrazija permezz ta' elezzjonijiet ħielsa u ġusti, inkluża l-possibiltà li mexxejja politiċi eżiljati jerġgħu lura l-Pakistan; jitlob li jittieħdu miżuri bil-għan li jillimitaw l-influwenza tal-gruppi militari u gruppi armati oħra fuq il-proċess politiku; Jilqa' b'sodisfazzjon il-fatt li l-UE se tkun qed tagħmel monitoraġġ ta' l-elezzjonijiet leġiżlattivi fil-Pakistan u li l-PE se jipparteċipa fil-missjoni ta' osservaturi; huwa mħasseb, minkejja dan, dwar għadd ta' aspetti fit-tħejjija għal dawn l-elezzjonijiet, b'mod partikulari: - in-newtralità tal-gvern proviżorju li se jiġi ffurmat tliet xhur qabel l-elezzjonijiet, u se jiġi maħtur mill-President Musharraf; - il-fatt li l-baċellerat huwa rekwiżit sabiex persuna toħroġ għall-elezzjoni, li se jeskludi 70% tal-nisa Pakistani milli joħorġu għall-elezzjoni ; Barra minn hekk, mhuwiex aċċettabli li l-lawrja tal-Madrasa titqies ekwivalenti għal baċellerat; - in-nuqqas ta' leġittimità tal-President futur tal-Pakistan jekk dan se jiġi elett mill-Assemblea li se jispiċċalha l-mandat; Jitlob lill-Kunsill u lill-Kummissjoni biex jagħtu messaġġ ċar lill-President Musharraf li tranżizzjoni għas-sistema demokratika hija l-uniku mod aċċettabli biex il-pajjiż joħroġ mill- kriżi preżenti; Iħeġġeġ lill-Kunsill u lill-Kummissjoni biex jieħdu pożizzjoni soda fit-tħaris tal-klawżola dwar id-demokrazija u d-drittiijiet tal-bniedem fil-ftehimiet mal-Pakistan, u jitlob għal djalogu politiku intensiv dwar id-drittijiet tal-bniedem u l-governanza tajba; Jitlob għat-tisħiħ ta' l-istituzzjonijiet demokratiċi u r-ritorn ta' gvern ċivili fil-Pakistan, b'konformità ma' l-impenji preċedenti li ħa l-President Musharraf, Huwa mħasseb sewwa dwar is-sospensjoni tal-Prim Imħallef tal-Qorti Suprema fuq akkużi ta' mġiba ħażina allegata, li ġiet meqjusa minn bosta bħala tentattiv tal-gvern li jżomm kontroll fuq il-ġudikatura fis-sena ta' l-elezzjoni; jitlob għar-rispett ta' l-indipendenza tal-ġudikatura u l-istat tal-liġi, iħeġġeġ il-gvern tal-Pakistan biex jieħu passi xierqa biex ireġġa' lura t-tendenza negattiva attwali fir-rigward ta' dan u biex iżomm lura minn kull interferenza politika fil-każ li bħalissa qed jinstema' fil-Qorti Suprema; Jiddispjaċih ħafna dwar l-imwiet ta' 41 persuna ċivili waqt dimostrazzjonijiet politiċi f'Karachi fit-12 ta' Mejju u jikkundanna l-użu tal-forza għal skopijiet politiċi, sew jekk imwettqa mill-forzi alleati tal-gvern jew minn membri tal-partiti politiċi ta' l-oppożizzjoni; Huwa mħasseb ħafna għas-sikurezza ta' l-1,800 persuna jew aktar li attwalment huma maħsuba li jinsabu fil-Moskea l-Ħamra u jħeġġeġ lill-gvern tal-Pakistan biex jagħmel kull ma jista' biex itemm l-assedju mingħajr aktar telf ta' ħajjiet; Huwa mħasseb bl-istess mod dwar rapporti li tliet ħaddiema Ċiniżi ġew iffuċillati minn militanti Iżlamiċi suspettati f'Peshawar b'rabta possibbli ma' l-assedju tal-Moskea l-Ħamra; Jikkundanna kull attentat mill-gvern biex jikkontrolla l-libertà tal-midja, billi jintroduċi emendi għal-liċenzji tax-xandir u jirristrinġi x-xandir dirett ta' attivitajiet fuq barra u joħroġ direttivi tal-gvern lill-assoċjazzjonijiet tal-midja u x-xandir; jikkundanna kull forma ta' theddid, sfurzar u intimidazzjoni ta' ġurnalisti u xandara; Huwa mħasseb dwar il-każijiet numerużi u dokumentati sewwa ta' 'għajbien' li involvew terroristi suspettati, ġurnalisti, studenti, membri tal-movimenti nazzjonalisti tal-Baloch u attivisti politiċi oħra; jenfasizza bil-qawwa li ħtif, qtil extra-ġuridiku u priġjunerija mingħajr proċess fil-qorti huma kontrarji għall-prinċipji fundamentali tal-liġi internazzjonali, inkluż id-dritt għall-ħajja u d-drittijiet għall-proċess kif suppost; Huwa mħasseb li filwaqt li l-President Musharraf impenja ruħu li jaffronta t-terroriżmu u l-estremiżmu f'livell internazzjonali, l-alleanzi politiċi domestiċi li jeżistu bejn il-gvern, il-militar u l-fundamentalisti reliġjużi jistgħu jxekklu l-abilità tal-gvern li jindirizza l-kwistjoni ta' l-estremiżmu u l-fundamentaliżmu; Huwa mħasseb dwar l-instabilità dejjem tiżdied u l-proliferazzjoni tal-vjolenza marbura mar-rewwixti f'zoni tribali, partikolarment fil-Waziristan, u jinnota b'mod partikolari n-numru ta' bombi suwiċidi, inkluż l-attentat fuq il-ħajja tal-Ministru ta' l-Intern f'Peshawar fit-28 ta' April; Jitlob għal aktar djalogu ma' mexxejja provinċjali u lokali dwar il-possibilità ta' aktar awtonomija fil-provinċji jew għal rappreżentanza akbar ta' l-interessi tal-provinċji fil-livell nazzjonali; jikkundanna l-politiki ripressivi tal-gvern fil-Balochistan, fejn hemm talbiet kontinwi għal aktar awtonomija tal-provinċja u kontroll reġjonali akbar fuq ir-riżorsi naturali sostanzjali f'din iz-zona; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet ta' l-Istati Membri u lill-gvern tal-Pakistan.
Extracted from 14787153__MOTION__B6-2007-0283__MT.txt